PATVIRTINTA

Šilalės rajono savivaldybės

administracijos direktoriaus

2020 m. gruodžio 4 d.

įsakymu Nr. DĮV-1120

**NEREIKALINGO ARBA NETINKAMO (NEGALIMO) NAUDOTI ŠILALĖS RAJONO SAVIVALDYBĖS TURTO PARDAVIMO VIEŠUOSE PREKIŲ AUKCIONUOSE ORGANIZAVIMO IR VYKDYMO TAISYKLĖS**

**I SKYRIUS**

**BENDROSIOS NUOSTATOS**

1. Nereikalingo arba netinkamo (negalimo) naudoti Šilalės rajono savivaldybės administracijos turto pardavimo viešuose prekių aukcionuose taisyklės (toliau – Taisyklės) nustato nereikalingo arba netinkamo (negalimo) naudoti Šilalės rajono savivaldybės administracijos (toliau – Administracija) turto pardavimo viešuose prekių aukcionuose ir aukcionuose, vykdomuose elektroninėmis priemonėmis specialiai aukcionui skirtoje interneto svetainėje www.evarzytynes.lt (toliau – aukcionai), vykdymo būdus ir tvarką.

2. Šiose Taisyklėse vartojamos sąvokos:

2.1. Aukcionas – viešas Administracijos turto pardavimas, kai pirkimo–pardavimo sutartis sudaroma su pirkėju, pasiūliusiu didžiausią kainą (toliau – aukciono laimėtojas).

2.2. Aukciono dalyvis – asmuo, pageidaujantis dalyvauti aukcione, patvirtinęs savo tapatybę, įvykdęs aukciono organizatoriaus skelbime nustatytus reikalavimus, patvirtinęs apie susipažinimą su organizuojamo aukciono vykdymo tvarka ir aukciono organizatoriaus patvirtintas dalyviu.

2.3. Aukciono organizatorius – Administracija, veikianti kaip juridinis asmuo, ketinantis parduoti turtą.

2.4. Dalyvio garantinis įnašas – aukciono organizatoriaus skelbime nurodyta konkreti pinigų suma eurais, kurią asmuo privalo sumokėti į aukciono organizatoriaus skelbime nurodytą banko sąskaitą prieš registruodamasis į aukcioną.

2.5. Elektroninis aukcionas – viešo aukciono vykdymo būdas, kai viešas aukcionas vykdomas informacinių technologijų priemonėmis specialiai aukcionui skirtoje internetinėje svetainėje.

2.6. Savivaldybės turto valdytojas (toliau – turto valdytojas) – Administracija, kuri patikėjimo teise valdo, naudoja numatomą parduoti aukcione Šilalės rajono savivaldybės turtą ir juo disponuoja.

2.7. Turtas – valstybei nuosavybės teise priklausantis ir Administracijos patikėjimo teise valdomas, naudojamas ir disponuojamas nematerialusis turtas, ilgalaikis ir trumpalaikis materialusis turtas, kuris, vadovaujantis Lietuvos Respublikos turto valdymo, naudojimo ir disponavimo juo įstatymu, pripažintas nereikalingu arba netinkamu (negalimu) naudoti ir kuris gali būti parduodamas aukcione.

2.8. Tiesioginis aukcionas – aukcionas, vykdomas skelbime apie aukcioną nurodytoje vietoje ir nurodytu laiku, aukciono vedėjui ir aukciono dalyviams bendraujant tiesiogiai.

3. Kai šių Taisyklių nuostatos taikomos ir elektroniniam aukcionui, ir tiesioginiam aukcionui, vartojama sąvoka „aukcionas“.

4. Aukcione dalyvauti gali fiziniai asmenys, juridiniai asmenys, kitos organizacijos, taip pat juridinių asmenų ar kitų organizacijų filialai ir atstovybės.

5. Jeigu turtas nebuvo parduotas aukcione, jis gali būti naudojamas kitu Turto valdymo, naudojimo ir disponavimo juo įstatymo nustatytu būdu, nurašomas arba parduodamas pakartotiniame aukcione, sumažinus pradinę pardavimo kainą ne daugiau kaip 30 procentų ankstesniame aukcione nustatytos pradinės pardavimo kainos, o pradedant ketvirtuoju aukcionu – ne daugiau kaip 50 procentų ankstesniame aukcione nustatytos pradinės pardavimo kainos. Pakartotinių aukcionų skaičius neribojamas.

6. Aukcione gali būti neparduodamas turtas, kurio rinkos vertė yra mažesnė už aukciono organizavimo išlaidas.

**II SKYRIUS**

**AUKCIONO RENGĖJAS**

7. Tiesioginį aukcioną rengia turto valdytojo įsakymu sudaryta aukciono organizavimo ir vykdymo komisija (toliau – Aukciono komisija) arba Lietuvos Respublikos viešųjų pirkimų įstatymo nustatyta tvarka parinktas Lietuvos Respublikoje įsteigtas juridinis asmuo. Elektroninis aukcionas rengiamas per valstybės įmonės Registrų centro administruojamą informacinę sistemą. Aukciono komisija ir valstybės įmonė Registrų centras, administruojanti elektroniniams aukcionams skirtą informacinę sistemą, Taisyklėse kartu vadinami aukciono rengėju.

8. Jeigu aukcioną rengia ne turto valdytojas, jis su aukciono rengėju sudaro pavedimo sutartį.

**III SKYRIUS**

**AUKCIONO SKELBIMAS**

9. Apie rengiamą aukcioną Aukciono komisija turi ne vėliau kaip prieš 15 (penkiolika) kalendorinių dienų iki aukciono pradžios paskelbti Šilalės rajono savivaldybės interneto svetainėje [www.silale.lt](http://www.silale.lt), spaudoje ir kitose visuomenės informavimo priemonėse.

10. Skelbime apie aukcioną turi būti nurodyta:

10.1. turto valdytojas;

10.2. aukciono rengėjas, jeigu aukcioną rengia ne turto valdytojas;

10.3. informacija apie parduodamą turtą:

10.3.1. pavadinimas;

10.3.2. pagaminimo metai;

10.3.3. techniniai duomenys;

10.3.4. ar parduodamas turtas yra sertifikuotas, jeigu pagal teisės aktų reikalavimus atitikties sertifikatas privalomas;

10.3.5. ar parduodamas turtas yra registruotas kuriame nors iš valstybės registrų, jeigu pagal teisės aktų reikalavimus registruoti privaloma;

10.3.6. pradinė pardavimo kaina;

10.3.7. minimalus kainos didinimo intervalas;

10.3.8. trečiųjų asmenų teisės į parduodamą turtą;

10.4. aukciono dalyvių registravimo, asmens duomenų patvirtinimo tvarka, vieta, data ir laikas;

10.5. aukciono vykdymo būdas, vieta ir laikas (tiesioginio aukciono pradžios data, laikas (valanda, minutė), elektroninio aukciono – jam vykdyti skirtos interneto svetainės adresas, pradžios ir pabaigos data ir laikas (valanda, minutė);

10.6. aukciono rengėjo paskirto kontaktinio asmens vardas ir pavardė, pareigos, adresas, telefono numeris ir elektroninio pašto adresas, jeigu jis jį turi;

10.7. parduodamo turto apžiūros vieta, data ir laikas;

10.8. informacija apie bendros ūkinės paskirties atskirų parduodamo turto vienetų, sudarančių neparduotą turtinį kompleksą, pardavimą tame pačiame tiesioginiame aukcione, jeigu taip nusprendė Aukciono komisija.

**IV SKYRIUS**

**PARENGIAMIEJI DARBAI**

11. Aukciono vykdymo būdą parenka Aukciono komisija, atsižvelgdama į aukciono rengėjo paslaugos kainą ir technines galimybes.

12. Parduodamo turto pradinę pardavimo kainą nustato Aukciono komisija, sudaryta Administracijos direktoriaus įsakymu. Parduodamo turto pradinė pardavimo kaina nustatoma atsižvelgiant į buhalterinės apskaitos dokumentuose nurodytą jo įsigijimo (pasigaminimo) savikainą ir rinkos vertę. Parduodamas turtas, kurio įsigijimo (pasigaminimo) savikaina yra didesnė negu 14 481,00 (keturiolika tūkstančių keturi šimtai aštuoniasdešimt vienas) euras, ar dėl kurio pradinės pardavimo kainos nesutaria Aukciono komisijos nariai, vertinamas Lietuvos Respublikos turto ir verslo vertinimo pagrindų įstatymo nustatyta tvarka.

13. Bendros ūkinės paskirties atskiri parduodamo turto vienetai gali būti jungiami į parduodamą turtinį kompleksą, jeigu taip nusprendžia Aukciono komisija ir parduodamas turtinis kompleksas turi didesnę vertę negu atskiri parduodamo turto vienetai. Kai Taisyklių nuostatos taikomos ir parduodamo turto vienetui ir parduodamam turtiniam kompleksui, vartojama sąvoka „turto objektas“.

14. Aukciono komisija taip pat priima sprendimą dėl į neparduotą turtinį kompleksą sujungtų bendros ūkinės paskirties atskirų parduodamo turto vienetų:

14.1. pardavimo kiekvieno atskirai tame pačiame tiesioginiame aukcione;

14.2. jungimo į parduodamą turtinį kompleksą pakartotiniame aukcione.

15. Prieš aukcioną Aukciono komisija rengia parduodamo turto apžiūrą, kuri turi trukti ne mažiau kaip 3 (tris) dienas. Parduodamo turto apžiūroje turi teisę dalyvauti kiekvienas pageidaujantis asmuo.

**V SKYRIUS**

**AUKCIONIO VYKDYMAS**

16. Aukcionas gali būti vykdomas, jeigu jame įsiregistravo ne mažiau kaip 2 aukciono dalyviai.

17. Asmuo, registruodamasis aukciono dalyviu, nurodo asmens duomenis, adresą ar elektroninio pašto adresą, kuriuo jam būtų pranešama, jeigu jis būtų pripažintas aukciono laimėtoju.

18. Aukciono rengėjas aukciono dalyvių asmens duomenis tretiesiems asmenims atskleisti gali tik asmens duomenų apsaugą reguliuojančių teisės aktų nustatytais atvejais.

19. Prieš pradedant kiekvieno parduodamo turto objekto aukcioną, aukciono dalyviams turi būti praneštas parduodamo turto objekto pavadinimas, jeigu yra galimybė, parodoma nuotrauka, pranešama pradinė pardavimo kaina ir minimalus kainos didinimo intervalas. Minimalus kainos didinimo intervalas turi būti ne mažesnis kaip 1 procentas pradinės pardavimo kainos.

20. Pirmoji aukciono dalyvių pasiūlyta kaina turi būti ne mažesnė už pradinę pardavimo kainą. Kiekvieno kito aukciono dalyvio siūloma kaina turi būti ne mažesnė už prieš tai pasiūlytą kainą, padidintą ne mažiau kaip minimaliu kainos didinimo intervalu.

21. Aukciono dalyvis, pasiūlęs didžiausią kainą iki pasibaigiant parduodamo objekto aukcionui, pripažįstamas šio parduodamo turto objekto aukciono laimėtoju, o paskutinė pasiūlyta kaina yra parduodamo turto objekto pardavimo kaina. Aukciono rengėjas aukciono laimėtoją ne vėliau kaip kitą darbo dieną po aukciono pabaigos registruotu laišku ar elektroniniu laišku, pasirašytu teisinę galią turinčiu elektroniniu parašu, informuoja apie tai, jam taip pat pranešama apie atsiskaitymo už nupirktą turto objektą tvarką ir terminus, nupirkto turto objekto atsiėmimo vietą, tvarką ir terminus ir pateikiami duomenys mokėjimo pavedimui suformuoti.

22. Laikoma, kad turto objektas neparduotas aukcione, jeigu aukcionas neįvyksta, nes dalyvauti jame įregistruoti mažiau kaip 2 aukciono dalyviai arba jeigu įvykus aukcionui, nė vienas aukciono dalyvis nepasiūlo kainos, lygios ar didesnės už pradinę turto objekto pardavimo kainą.

23. Jeigu yra techninių galimybių, sudaromos sąlygos žiūrovo teisėmis stebėti aukcioną to pageidaujantiems asmenims: tiesioginį aukcioną – dalyvaujant tiesioginio aukciono vykdymo vietoje, elektroninį aukcioną – prisijungus prie elektroninio aukciono svetainės.

**VI SKYRIUS**

**TIESIOGINIO AUKCIONO YPATUMAI**

24. Registruojant tiesioginio aukciono dalyvį, jam išduodamas tiesioginio aukciono dalyvio bilietas, kuriame įrašytas aukciono dalyvio numeris.

25. Viešo prekių tiesioginio aukciono vedėjo registrą (1 priedas) veda tiesioginio aukciono vedėjas. Kitą darbo dieną po tiesioginio aukciono pabaigos Viešo prekių tiesioginio aukciono vedėjo registras perduodamas Aukciono komisijai.

26. Tiesioginio aukciono dalyvis, ketinantis įsigyti turto objektą, siūlo kainą, atitinkančią šių Taisyklių 19 punkte nustatytus reikalavimus, ją garsiai paskelbdamas ir pakeldamas tiesioginio aukciono dalyvio bilietą su įrašytu tiesioginio aukciono dalyvio numeriu, nukreiptu į aukciono vedėjo pusę.

27. Tiesioginio aukciono vedėjas pakartoja kiekvieną pasiūlytą kainą ir ją pasiūliusio tiesioginio aukciono dalyvio numerį.

28. Jeigu nė vienas tiesioginio aukciono dalyvis nesiūlo didesnės kainos, aukciono vedėjas kas 5 sekundes dar tris kartus pakartoja paskutinę pasiūlytą kainą, skelbdamas pakartojimų skaičių. Nuskambėjus trečiajam pakartojimui, aukciono vedėjas plaktuko dūžiu patvirtina ir paskelbia, kad šis parduodamas turto objektas parduotas už paskutinę paskelbtą kainą.

29. Tiesioginio aukciono laimėtojas privalo parodyti aukciono vedėjui tiesioginio aukciono dalyvio bilietą.

30. Pasibaigus vieno turto objekto aukcionui, ta pačia tvarka parduodamas kitas turto objektas.

31. Kiekvienas tiesioginiame aukcione neparduotą turtinį kompleksą sudarantis turto vienetas gali būti parduodamas tame pačiame tiesioginiame aukcione, jeigu tai buvo nurodyta skelbime apie aukcioną ir Aukciono komisija nustatė kiekvieno turto vieneto pradinę pardavimo kainą.

**VII SKYRIUS**

**ELEKTRONINIO AUKCIONO YPATUMAI**

32. Elektroniniai aukcionai vykdomi naudojant interneto ryšį. Turto pardavimo elektroniniame aukcione atveju aukciono vedėjas ar kitas turto valdytojo įgaliotas asmuo šio aukciono rengėjo valstybės įmonės Registrų centro nustatyta tvarka pateikia elektroniniam aukcionui vykdyti reikalingus duomenis apie parduodamą turtą.

33. Elektroninis aukcionas vykdomas valstybės įmonės Registrų centro paskirtoje ir skelbime apie aukcioną nurodytoje elektroninio aukciono svetainėje valstybės įmonės Registrų centro nustatyta tvarka.

34. Pasibaigus elektroniniam aukcionui, informacinės sistemos pranešimas apie kiekvieną parduoto turto objektą, jo aukciono laimėtoją ir pardavimo kainą arba apie neįvykusį parduodamo turto objekto aukcioną kitą darbo dieną po elektroninio aukciono pabaigos elektroninio aukciono rengėjo nustatyta tvarka pateikiamas turto valdytojui.

**VIII SKYRIUS**

**ATSISKAITYMAS UŽ AUKCIONE NUPIRKTĄ TURTO OBJEKTĄ IR AUKCIONO**

**RENGIMĄ**

35. Aukciono laimėtojas už aukcione nupirktą objektą atsiskaito skelbime apie aukcioną nurodyta tvarka ir per nustatytus terminus.

36. Jeigu per nustatytą terminą aukciono laimėtojas neatsiskaito už nupirktą turtą, šį turtą galima parduoti naujame aukcione. Tokiu atveju turto valdytojas turi teisę įgyvendinti visas aukciono vedėjo teises, nurodytas Lietuvos Respublikos civilinio kodekso 6.422 straipsnio 2 dalyje.

37. Aukciono laimėtojas Aukciono komisijai, pateikia banko patvirtinimą, kad įmokėta visa turto objekto pardavimo kaina. Gavusi patvirtinimą, Aukciono komisija dviem egzemplioriais surašo Viešame prekių aukcione parduoto turto objekto perdavimo aktą (2 priedas). Jį pasirašo turto valdytojas ir aukciono laimėtojas.

38. Aukciono laimėtojui aukcione nupirktas turto objektas, Viešame prekių aukcione parduoto turto objekto perdavimo aktas ir su šio turto objekto naudojimu susijusi dokumentacija perduodama per 3 (tris) darbo dienas nuo atsiskaitymo už nupirktą turto objektą dienos.

39. Viešame prekių aukcione parduoto turto objekto perdavimo aktas yra nuosavybės teisę į jį patvirtinantis dokumentas.

40. Aukciono laimėtojas privalo atsiimti aukcione įsigytą turtą per 3 (tris) darbo dienas nuo Viešame prekių aukcione parduoto turto objekto perdavimo akto pasirašymo dienos, įskaitant pasirašymo dieną. Neatsiėmus aukcione įsigyto turto per nustatytą terminą, turto valdytojas už tolimesnį turto saugojimą neatsako.

41. Turto valdytojas su aukciono rengėju už aukciono rengimą atsiskaito pavedimo sutartyje nurodyta tvarka.

42. Įsigytas turtas nėra keičiamas ir (ar) grąžinamas.

\_\_\_\_\_\_\_\_\_\_\_\_\_\_\_\_\_\_\_\_\_\_

Nereikalingo arba netinkamo (negalimo)

naudoti Šilalės rajono savivaldybės turto pardavimo viešuose prekių aukcionuose organizavimo ir vykdymo taisyklių

1 priedas

**VIEŠO PREKIŲ TIESIOGINIO AUKCIONO VEDĖJO REGISTRAS Nr. \_\_\_\_**

Aukciono vieta\_\_\_\_\_\_\_\_\_\_\_\_\_\_\_\_\_\_\_

Aukciono data\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |
| --- | --- | --- | --- | --- | --- |
| Parduodamo turto objektas | Pradinė pardavimo kaina, Eur | Aukciono laimėtojo pasiūlyta kaina, Eur | Aukciono laimėtojas | | |
| vardas, pavardė  (pavadinimas) | asmens  (įmonės kodas) | adresas  (buveinė) |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Aukciono vedėjas \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_

Nereikalingo arba netinkamo (negalimo)

naudoti Šilalės rajono savivaldybės turto pardavimo viešuose prekių aukcionuose organizavimo ir vykdymo taisyklių

2 priedas

**VIEŠAME PREKIŲ AUKCIONE PARDUOTO TURTO OBJEKTO PERDAVIMO AKTAS**

20\_\_\_\_ m. \_\_\_\_\_\_\_\_\_\_\_\_\_\_\_\_ d. Nr. \_\_\_\_\_\_

Šilalė

1. Šilalės rajono savivaldybės administracija, kodas 188773722, adresas: J. Basanavičiaus g. 2, Šilalė, perduoda, o \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(laimėtojo arba jo įgalioto asmens vardas, pavardė, asmens kodas)

veikiantis \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(juridinio asmens pavadinimas, įmonės kodas)

vardu, pagal 20 \_\_\_ m. \_\_\_\_\_\_\_\_\_\_\_\_\_\_\_\_\_\_\_ d. įgaliojimą Nr. \_\_\_\_\_\_\_\_\_\_\_\_\_\_\_\_\_\_\_\_\_ priima

nuosavybėn 20\_\_\_\_ m. \_\_\_\_\_\_\_\_\_\_\_\_\_\_\_\_\_ d. vykusiame viešame Šilalės rajono savivaldybės

turto aukcione įsigytą \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(perduodamo turto objektas, markė, rodikliai, identifikavimo ir kiti duomenys, reikalingi šiam

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

turtui registruoti Lietuvos Respublikos įstatymų nustatyta tvarka)

už\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Eur.

(kaina, už kurią parduotas turtas, žodžiais)

2. Informacija apie parduotą turto objektą:

2.1.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(trečiųjų asmenų teisės)

2.2.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(atitinkamų valstybės institucijų nustatytos naudojimosi taisyklės (reglamentai)

2.3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(reikalavimai registruoti valstybės registruose)

2.4. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(dokumentai reikalaujantys sertifikuoti)

3. Šis aktas yra nuosavybės teisę į įsigytą turto objektą patvirtinantis dokumentas.

PRIDEDAMA:

1. Techninis pasas.

2. Dokumentai, patvirtinantys trečiųjų asmenų teises į parduotą turto objektą.

3. Turto objekto naudojimo taisyklės (reglamentai).

4. Dokumentai, patvirtinantys turto registravimą valstybės registruose.

5. Atitikties sertifikatas.

6. Kiti turto valdytojo pateikti dokumentai.

Šilalės rajono savivaldybės

administracijos direktorius \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

(parašas) (vardas ir pavardė)

Aukciono laimėtojas \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

(parašas) (vardas ir pavardė)

\_\_\_\_\_\_\_\_\_\_\_\_\_\_\_\_\_\_\_\_\_